Zagreb, 5. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Petra Petričevića, zamjenika općinskog načelnika koji obnaša dužnost općinskog načelnika Općine Lovreć, za davanjem mišljenja Povjerenstva,** na 88. sjednici, održanoj 5. lipnja 2020.g,. daje sljedeće:

**MIŠLJENJE**

**I. Dužnosnik Petar Petričević, zamjenik općinskog načelnika Općine Lovreć koji obnaša dužnost općinskog načelnika Općine Lovreć, dužan je dostaviti izvješće o imovinskom stanju dužnosnika povodom prestanka obnašanja dužnosti zamjenika općinskog načelnika Općine Lovreć navođenjem stvarnog datuma prestanka obnašanja te dužnosti, te izvješće o imovinskom stanju povodom stupanja na dužnost, na način da će u padajućem izborniku dužnosti odabrati „zamjenik općinskog načelnika koji obnaša dužnost općinskog načelnika“, uz naznaku datuma početka obnašanja iste dužnosti.**

**II. Dužnosnik će u izvješću koje se podnosi povodom stupanja na navedenu dužnost navesti da istu dužnost obnaša profesionalno te podatke o plaći koju prima, a u napomeni istog izvješća naznačit će razdoblje volonterskog obnašanja iste dužnosti te iznos volonterske naknade koji je primao, ako ju je primao te datum od kada dužnost obnaša profesionalno.**

Obrazloženje

Zahtjev za davanjem mišljenja Povjerenstva podnio je dužnosnik Petar Petričević, zamjenik općinskog načelnika koji obnaša dužnost općinskog načelnika Općine Lovreć. U knjigama ulazne pošte zahtjev je zaprimljen 28. svibnja 2020.g. pod poslovnim brojem 711-U-1978-M-48/20-01-3 te se povodom istog vodi predmet broj M-48/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Petar Petričević povodom obnašanja dužnosti zamjenika općinskog načelnika koji obnaša dužnost općinskog načelnika Općine Lovreć, obvezan postupati sukladno odredbama ZSSI. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je dana 20. veljače 2020.g. preuzeo obavljanje poslova općinskog načelnika Općine Lovreć, ali da nije promijenio dužnost koju obnaša, jer i nadalje obnaša dužnost zamjenika općinskog načelnika Općine Lovreć. Također iznosi da je navedenu dužnost obnašao volonterski, bez zasnovanog radnog odnosa, do posljednjeg dana mjeseca travnja 2020.g., koji mu je ujedno bio zadnji radni dan kod bivšeg poslodavca odnosno da je profesionalno započeo obnašati dužnost zamjenika općinskog načelnika s danom 1. svibnja 2020.g., čime je po sili zakona postao zaposlenikom Općine Lovreć.

Navodi da je zaprimio dva automatski generirana e-maila koja je od Povjerenstva dobio 27. svibnja 2020.g. te su mu isti prouzročili određene nejasnoće, jer se u jednom navodi da je dužan podnijeti izvješće o imovinskom stanju dužnosnika povodom prestanka obnašanja dužnosti, a u drugom da je dužan podnijeti izvješće zbog stupanja na dužnost, a ZSSI nije predvidio nastalu situaciju. Napominje kako bi bilo logično da podnese jedno izvješće zbog promjene u načinu obnašanja dužnosti i traži mišljenje Povjerenstva kako treba postupiti.

Uvidom u Registar dužnosnika koji vodi Povjerenstvo, utvrđeno je da dužnosnik Petar Petričević obnaša dužnost zamjenika općinskog načelnika Općine Lovreć od 25. svibnja 2017.g. do 6. veljače 2020.g. te da od 7. veljače 2020.g. obnaša dužnost zamjenika općinskog načelnika na način da obnaša dužnost općinskog načelnika Općine Lovreć, i to nakon što je dužnosnica Anita Nosić prestala obnašati dužnost općinske načelnice Općine Lovreć dana 6. veljače 2020.g.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Sukladno članku 8. stavku 7. ZSSI-a podaci o imovini obuhvaćaju i podatke dohotku od nesamostalnog rada.

Iz zahtjeva za mišljenje proizlazi da je dužnosnik Petar Petričević izabran na dužnost zamjenika općinskog načelnika Općine Lovreć u mandatu 2017.g. – 2021.g. te da navedenu dužnost obnaša od 25. svibnja 2017.g. Nakon što je dužnosnici Aniti Nosić prestao mandat općinske načelnice Općine Lovreć, dužnosnik navodi da je po sili zakona dana 20. veljače 2020.g. započeo obnašati dužnost zamjenika općinskog načelnika Općine Lovreć koji obnaša dužnost općinskog načelnika Općine Lovreć, čime je preuzeo ovlasti čelnika izvršne vlasti u jedinici lokalne samouprave.

Stoga je dužnosnik Petar Petričević, dužan dostaviti izvješće o imovinskom stanju dužnosnika povodom prestanka obnašanja dužnosti zamjenika općinskog načelnika Općine Lovreć navođenjem stvarnog datuma prestanka obnašanja te dužnosti, te izvješće o imovinskom stanju povodom stupanja na dužnost na način da će u padajućem izborniku dužnosti odabrati „zamjenik općinskog načelnika koji obnaša dužnost općinskog načelnika“ uz naznaku datuma početka obnašanja iste dužnosti.

Nadalje, iz zahtjeva za mišljenje proizlazi da dužnosnik od 1. svibnja 2020.g. dužnost zamjenika općinskog načelnika koji obnaša dužnost općinskog načelnika Općine Lovreć obnaša profesionalno, u zasnovanom radnom odnosu, uz primanje plaće, obzirom da je do navedenog dana tu dužnost obnašao volonterski.

Sukladno navedenome, okolnost promjena statusa iz volonterskog u profesionalno obnašanje dužnosti te primanja plaće nastala je za vrijeme obnašanja dužnosti zamjenika općinskog načelnika koji obnaša dužnost općinskog načelnika Općine Lovreć te nije postojala u trenutku stupanja na tu dužnost kao niti tijekom razdoblja od 30 dana od dana stupanja na dužnost, te bi ju trebalo navesti u izvješću povodom bitne promjene imovini istekom godine u kojoj je do promjene došlo, prema odredbi članka 8. stavka 2. ZSSI-a.

Međutim, imajući u vidu da dužnosnik nije podnio izvješće povodom prestanka obnašanja dužnosti niti povodom stupanja na dužnost, a kako bi se omogućio uvid u stvarno stanje koji postoji u trenutku podnošenja izvješća, dužnosnik će u odgovarajućoj rubrici izvješća koje se podnosi povodom stupanja na dužnost (zamjenika općinskog načelnika koji obnaša dužnost općinskog načelnika Općine Lovreć) navesti da tu dužnost obnaša profesionalno zajedno s podacima o plaći koju za istu prima, dok će u napomeni izvješća naznačiti razdoblje volonterskog obnašanja iste dužnosti, iznos volonterske naknade koji je primao, ukoliko je istu primao te datum od kada dužnost obnaša profesionalno.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Petar Petričević, elektroničkom dostavom
2. Objava na internetskoj stranici Povjerenstva
3. Pismohrana